
	ՀԻՄՆԱՎՈՐՈՒՄ
««Հայաստանի Հանրապետության 2026 թվականի պետական բյուջեի մասին» օրենքում վերաբաշխում, փոփոխություններ և լրացումներ, Հայաստանի Հանրապետության կառավարության 2025 թվականի դեկտեմբերի 25-ի  N 1910-Ն որոշման մեջ փոփոխություններ և լրացումներ կատարելու և Հայաստանի Հանրապետության տարածքային կառավարման և ենթակառուցվածքների նախարարությանը գումար հատկացնելու մասին» Հայաստանի Հանրապետության կառավարության որոշման նախագծի ընդունման անհրաժեշտության


	
	     1.Անհրաժեշտությունը

	
	Որոշման ընդունումը պայմանավորված է «2016 թվականի նոյեմբերի 21-ին Հայաստանի Հանրապետության էներգետիկ ենթակառուցվածքների և բնական պաշարների նախարարության ջրային տնտեսության պետական կոմիտեի ու «Վեոլիա Ջուր» փակ բաժնետիրական ընկերության միջև կնքված «Երևան Ջուր», «Հայջրմուղկոյուղի», «Լոռի-ջրմուղկոյուղի», «Շիրակ-ջրմուղկոյուղի» և «Նոր Ակունք» փակ բաժնետիրական ընկերությունների կողմից օգտագործվող ու պահպանվող ջրային համակարգերի և այլ գույքի վարձակալության պայմանագրում փոփոխություններ և լրացումներ կատարելու մասին»  N 57 և N 65 համաձայնագրերի պահանջներով, ինչպես նաև, որոշ շինարարական աշխատանքների ավարտով պայմանավորված՝ կապալառուին մնացորդային գումարը վճարելու անհրաժեշտությամբ։

	
	          2.Ընթացիկ իրավիճակը և խնդիրները


1004-31002
Այս միջոցառման շրջանակներում ամբողջությամբ ավարտվել են ««Տավուշ» ՋՕԸ-ի կողմից Զեյթուն N1 պոմպակայանի կարճ գծի հեռացնող ջրանցքի վերակառուցում» օբյեկտի շինարարական աշխատանքները։ Պայմանագրային աժեքը կազմել է 178,982.6 հազար դրամ, 2025թ. վճարվել է 142,656.3 հազար դրամ, 2026թ.՝ ՀՀ կառավարության 26.03.2026թ. N 372-Ն որոշմամբ հատկացված գումարի շրջանակներում՝ ևս 28,532.7 հազար դրամ (ՋԿ-ՀԲՄԱՇՁԲ-24/5-Ա մրցույթի արդյունքում կնքված ՋԿ-ՀԲՄԱՇՁԲ-24/5-Ա-4 պայմանագիր)։ Մնացորդային արժեքը կազմում է 7,793.6 հազար դրամ, սակայն, փաստացի կատարված աշխատանքների արդյունքում պայմանագրային գինը նվազել է՝ կազմելով 175,730.9 հազար դրամ, հետևաբար, մնացորդային արժեքը նույնպես նվազել է և կազմում է 4,541.9 հազար դրամ։ Հաշվի առնելով վերը նշվածը և այն, որ աշխատանքներն ամբողջությամբ ավարտվել են, և ջրանցքը գտնվում է շահագործման փուլում, անհրաժեշտ է 4,541.9 հազար դրամ՝ կապալառուին մնացորդային գումարը վճարելու համար։
1004-31009
Այս միջոցառման շրջանակներում ներկայում ամբողջությամբ ավարտվել են 5 ՕԿՋ-ների շինարարական աշխատանքները, սակայն «ՀՀ Լոռու մարզի Սպիտակ համայնքի Խնկոյան բնակավայրի պոմպակայանի ՕԿՋ-ի հիմնանորոգում» օբյեկտի մասով առաջացել է լրացուցիչ 2,698.4 հազար դրամի պահանջ։ Պայմանագրի գինը կազմել է 159,720․0 հազար դրամ, 2026թ. աշխատանքների կատարման արդյունքում պայմանագրի արժեքը ավելացել և կազմում է 170,058.8 հազար դրամ (պայմանագրային գնի մոտ 6%-ի չափով)։ 2025թ. վճարվել է 157,024.6 հազար դրամ, ՀՀ կառավարության 26.03.2026թ.N 372-Ն և 18.04.2026թ. N 517-Ն որոշումներով հատկացված գումարի շրջանակներում՝ ևս 10,335.8 հազար դրամ։ Հաշվի առնելով վերը նշվածը և այն, որ աշխատանքներն ամբողջությամբ ավարտվել են, և ՕԿՋ-ն գտնվում է շահագործման փուլում, անհրաժեշտ է 2,698.4 հազար դրամ՝ կապալառուին մնացորդային գումարը վճարելու համար։ Նշված փոփոխություններով չեն գերազանցվում ՀՀ կառավարության 04.05.2017թ. N 526-Ն որոշման հավելվածով հաստատված գնումների գործընթացի կազմակերպման կարգի 56-րդ կետի 2-րդ և 3-րդ ենթակետերով նախատեսված սահմանափակումները (ՋԿ-ԲՄԱՇՁԲ-25/2-Ա մրցույթի արդյունքում կնքված ՋԿ-ԲՄԱՇՁԲ-25/2-Ա-2 պայմանագիր)։

	
	1072-31008  1109-11005
2025 թվականի հուլիսի 10-ին ՀՀ կառավարությունն ընդունել է «2016 թվականի նոյեմբերի 21-ին Հայաստանի Հանրապետության էներգետիկ ենթակառուցվածքների և բնական պաշարների նախարարության ջրային տնտեսության պետական կոմիտեի ու «Վեոլիա Ջուր» փակ բաժնետիրական ընկերության միջև կնքված «Երևան Ջուր», «Հայջրմուղկոյուղի», «Լոռի-ջրմուղկոյուղի», «Շիրակ-ջրմուղկոյուղի» և «Նոր Ակունք» փակ բաժնետիրական ընկերությունների կողմից օգտագործվող ու պահպանվող ջրային համակարգերի և այլ գույքի վարձակալության պայմանագրում փոփոխություններ և լրացումներ կատարելու մասին համաձայնագրի նախագծին հավանություն տալու մասին»  N 944-Ա որոշումը, որի հիման վրա 16.07.2025թ. կնքվել է N 57 համաձայնագիրը։ 
Համաձայն վերը նշված համաձայնագրի 4-րդ կետի՝ Վարձատուն պարտավորվում է Վարձակալի հետ համատեղ կատարել կապիտալ ներդրումներ՝ Վարձակալի կողմից Համաձայնագրին կից Աղյուսակ 3-ով (Վարձատուի կողմից իրականացվող) ներկայացված ցանկերին համապատասխան, մեկնարկել աշխատանքները և ապահովել այդ աշխատանքների հեղինակային և տեխնիկական հսկողությունները։ Համաձայն վերը նշված ցանկի՝ 2025-2026թթ. կապիտալ աշխատանքների համար պահանջվող գումարը 13 օբյեկտների մասով կազմել է 5,284,252.0 հազար դրամ, իսկ նախագծանախահաշվային փաստաթղթերի համաձայն՝ ներառյալ տեխնիկական և հեղինակային հսկողության ծառայությունների գումարը՝ 4,848,028.8 հազար դրամ։ Մրցույթի արդյունքում 2025 թվականին կնքվել են շինարարական աշխատանքների, տեխնիկական և հեղինակային հսկողության ծառայությունների ձեռքբերման պայմանագրեր՝ 3,185,831.3 հազար դրամ գումարով։ ՀՀ կառավարության 23.10.2025թ. N 1495-Ն որոշմամբ հատկացվել է 964,552.0 հազար դրամ՝ որպես կանխավճար, և 2025 թվականին փաստացի վճարվել է 555,119.2 հազար դրամ։ Աշխատանքները նախատեսվել է շարունակել 2026 թվականին։
2025թ․ ստանձնված, սակայն 2025թ․ դեկտեմբերի 31-ի դրությամբ փաստացի չիրականացված պայմանագրային պարտավորությունները ՀՀ 2026թ․ պետական բյուջեի՝ փաստացի ձևավորված տարեսկզբի ազատ մնացորդի հաշվին ֆինանսավորման շրջանակներում՝ ՀՀ կառավարության 26.03.2026թ. N 372-Ն որոշմամբ հատկացվել է 409,432.8 հազար դրամ։ Հաշվի առնելով, որ ՀՀ 2026 թվականի պետական բյուջեով այս միջոցառմանը հատկացվել է 1,400,000.0 հազար դրամ, վերը նշված պայմանագրի շրջանակներում նախատեսված ժամկետում ամբողջ աշխատանքներն ավարտելու համար անհրաժեշտ է ևս 821,279.4 հազար դրամ (3,185,831.3-555,119.2-1,400,000.0-409,432.8=821,279.3)։ 
Միաժամանակ տեղեկացնում ենք, որ ՀՀ կառավարության 10.07.2025թ.  N 944-Ա որոշման հիման վրա 16.07.2025թ. կնքված N 57 համաձայնագրի 4-րդ կետի համաձայն՝ Վարձակալը պարտավորվում է կատարել նշված չափերով վարձակալության վճարները, որին համապատասխան Վարձատուն համաձայնվում է կատարել կապիտալ ներդրումներ։ (ՋԿ-ՀԲՄԱՇՁԲ-25/6-Ա մրցույթի արդյունքում կնքված պայմանագրեր)։
ՀՀ կառավարության 2025 թվականի հուլիսի 10-ի N 944-Ա որոշմամբ հաստատված հավելվածի 8-րդ կետով նախատեսվել է հետագա տարիներին ևս իրականացնել ներդրումային ծրագրեր։
2025 թվականի հոկտեմբերի 14-ին ՀՀ փոխվարչապետ Տիգրան Խաչատրյանի մոտ կայացած՝ խմելու ջրամատակարարման ոլորտին վերաբերող հարցերի քննարկման N ՓՎ/150-2025 արձանագրության 4.3-րդ կետով ՀՀ ֆինանսների նախարարության գործընկերների հետ համատեղ հանձնարարվել է վերլուծել «Վեոլիա Ջուր» ՓԲԸ-ի հետ կնքված պայմանագրի շրջանակներում ձևավորվող ֆինանսական հաշվեկշիռը, մասնավորապես՝ 2024-2027 թվականների վարձակալական վճարներից նախատեսվող մուտքերը, լրացուցիչ կապիտալ աշխատանքների գծով նախատեսվող ծախսերը, և ներկայացնել համապատասխան առաջարկություն։
2026 թվականի փետրվարի 25-ին կնքվել է N 65 համաձայնագիրը, որով Վարձատուն համաձայնել է 2026-2027թվականներին իրականացնել 7,200.0 մլն դրամ ընդհանուր արժեքով կապիտալ ներդրումներ իսկ Վարձակալը՝ 3,600.0 մլն դրամի կապիտալ աշխատանքներ։
[bookmark: _Hlk240014076]Համաձայնագիր N 65-ով նախատեսված 15 կապիտալ աշխատանքների մասով արդեն իսկ մեկնարկել են մրցութային գործընթացները, գտնվում են անգործության ժամկետում, կնքման փուլում (կցվում են փորձաքննությունները)։ Պայմանագրային ընդհանուր գինը կազմում է 4,833,939.6 հազար դրամ (այդ թվում՝ շինարարություն և տեխնիկական հսկողություն)։ Նախագծով առաջարկվում է հատկացնել կնքվելիք պայմանագրերի գնի 20 տոկոսի չափով կանխավճար՝ 966,787.9  հազար դրամ և շինարարության թույլտվությունների տրամադրման համար՝ 1,500,000.0 հազար դրամ։
Միաժամանակ տեղելացնում ենք, որ ՀՀ 2026 թվականի պետական բյուջեի N 6 հավելվածում, որպես առաջնահերթություն, «Պարտադիր կապիտալ աշխատանքների ծրագրի շրջանակներում ջրամատակարարման և ջրահեռացման ենթակառուցվածքների հիմնանորոգում» միջոցառման մասով նախատեսված է 2,283,476.8 հազար դրամ։
Ջրային կոմիտեն https://urban-permits.e-gov.am/ համակարգի միջոցով դիմել է շինարարական թույլտվություններ ստանալու համար։ 



	
	3. Տվյալ բնագավառում իրականացվող քաղաքականությունը
        
Սույն որոշման նախագծով պահանջվող գումարն առաջարկվում է վերաբաշխել ՀՀ 2026 թվականի պետական բյուջեի «1004 Ոռոգման համակարգի առողջացում» ծրագրի  «31002 Ոռոգման համակարգերի հիմնանորոգում» միջոցառման «Արազափ 1 պոմպակայանի մղման խողովակաշարի հիմնանորոգում (2-րդ փուլ)» օբյեկտի համար հատկացված և գնումների արդյունքում առաջացած տնտեսված միջոցներից, նույն ծրագրի «31009 Օրվա կարգավորման ջրավազանների կառուցում և վերակառուցում» միջոցառման «Զանգակատուն-Պարույր Սևակ ինքնահոս ջրագծի վրա մինչև 100 հազ․խմ ծավալով ՕԿՋ-ի կառուցում» օբյեկտի համար հատկացված գումարից՝ հաշվի առնելով, որ անհրաժեշտություն է առաջացել փոխել ՕԿՋ-ի համար հատկացված հողամասի նպատակային նշանակությունը, որը երկարատև գործընթաց է, և հնարավոր է, որ տվյալ օբյեկտին հատկացված գումարն ամբողջությամբ չծախսվի, ինչպես նաև ավելացնելով եկամուտները և ծախսերը՝ հաշվի առնելով N 57 համաձայնագրի 4-րդ կետը։



	
	4.Կարգավորման նպատակը և բնույթը
«2016 թվականի նոյեմբերի 21-ին Հայաստանի Հանրապետության էներգետիկ ենթակառուցվածքների և բնական պաշարների նախարարության ջրային տնտեսության պետական կոմիտեի ու «Վեոլիա Ջուր» փակ բաժնետիրական ընկերության միջև կնքված «Երևան Ջուր», «Հայջրմուղկոյուղի», «Լոռի-ջրմուղկոյուղի», «Շիրակ-ջրմուղկոյուղի» և «Նոր Ակունք» փակ բաժնետիրական ընկերությունների կողմից օգտագործվող ու պահպանվող ջրային համակարգերի և այլ գույքի վարձակալության պայմանագրում փոփոխություններ և լրացումներ կատարելու մասին»  N 57 համաձայնագրի 4-րդ կետի ամբողջական կատարում, ինչպես նաև, որոշ շինարարական աշխատանքների ավարտով պայմանավորված՝ կապալառուին մնացորդային գումարի վճարում։ 


	
	5. Նախագծի մշակման գործընթացում ներգրավված ինստիտուտները և անձինք

	
	Որոշման նախագիծը մշակվել է Ջրային կոմիտեի կողմից:

	
	6.Ակնկալվող արդյունքը
Ոռոգման, ջրամատակարարման և ջրահեռացման ոլորտներում կապիտալ աշխատանքների իրականացում։

	
	  7. Տեղեկատվություն

Որոշման նախագծի ընդունմամբ Հայաստանի Հանրապետության պետական բյուջեում նախատեսվում է եկամուտների ու ծախսերի ավելացում։
Որոշման նախագծի ընդունմամբ այլ նորմատիվ իրավական ակտեր ընդունել անհրաժեշտ չէ:

  8. Կապը ռազմավարական փաստաթղթերի հետ, Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ
ՀՀ կառավարության 18.11.2021թ. N 1902-Լ որոշման ՏԿԵՆ բաժնի 77.1  միջոցառում։



